ད་ནི་འཕགས་ཡུལ་ཇོ་ནང་འགྲོ་ཕན་ལྷན་ཚོགས་ཞེས་པ་འདི་ལྟ་བུ་ཞིག་འཛུགས་དགོས་པའི་རྒྱུ་རྐྱེན་དང་བྱུང་རིམ།མ་འོངས་དམིགས་ཡུལ་སོགས་ཀྱི་སྐོར་མདོར་བསྡུས་ཤིག་ཞུ་རྒྱུ་ཡིན།སྤྱིར་དཔལ་རྒྱལ་བ་ཇོ་ནང་པ་ཞེས་པ་འདི་མཉམ་མེད་ཟས་གཙང་སྲས་པོ་ནས་རྒྱུད་པ་བར་མ་ཆད་པ་ཞིག་ཡིན་པ་གུས་པས་གོང་དུ་མདོར་བསྡུས་ཤིག་ཞུས་ཟིན་པ་ལྟར་རེད།ཆོས་རྒྱུད་འདི་ཧ་ཅང་གལ་ཆེན་པོ་ཞིག་ཡིན་པ་ཁ་སང་རང་༸གོང་ས་མཆོག་གིས་གསུངས་པ་ལྟར་རེད།ཡིན་ན་ཡང་ད་སྐབས་བཙན་བྱོལ་ནང་དང་ཕྱི་རྒྱལ་ཁག་ལ་ཆོས་རྒྱུད་གཞན་པ་ནང་བཞིན་ཞིག་དཔལ་རྒྱལ་བ་ཇོ་ནང་པའི་ཆོས་རྒྱུད་འདི་ཉིད་དར་རྒྱས་འགྲོ་ཐུབ་གྱིན་ཡོད་པ་མ་རེད་ལ།བཙན་བྱོལ་བོད་གཞུང་གིས་གཏན་འབེབས་བྱས་པའི་ཆོས་རྒྱུད་ཆེན་པོའི་གྲས་སུ་ཡང་ཚུད་ཡོད་པ་མ་རེད།ཡིན་ན་ཡང་སྐབས་དེར་ཐོབ་ཐང་མ་སྤྲད་པ་དེ་བཙན་བྱོལ་དུ་ང་ཚོ་ཇོ་ནང་པར་དགོན་པ་མེད་པར་མ་ཟད།མི་གྲངས་ཡང་མང་པོ་མེད་པའི་རྐྱེན་གྱིས་ཡིན་པར་ངོས་འཛིན་བྱེད་ཀྱིན་ཡོད།ཕྱི་ལོ་༡༩༩༩ལོར་མཆོག་སྤྲུལ་བཀྲ་ཤིས་རྒྱལ་མཚན་སོགས་ཀྱིས་འཛིན་སྐྱོང་བཀའ་ཤག་ལ་སྙན་ཞུ་ཕུལ་ཏེ་ང་ཚོ་ཇོ་ནང་པར་ཆོས་རྒྱུད་ཀྱི་ཐོབ་ཐང་སྤྲད་རོགས་ཞེས་ཞུས་པ་རེད་ལ།ད་སྐབས་དཔལ་ལྡན་ཆོས་རིག་ལས་ཁུངས་ནས་དེའི་སྐོར་གྱི་ལས་རིམ་འགྲོ་དང་འགྲོ་བཞིན་ཡོད་པ་ནི་ང་ཚོས་དགའ་འོས་པའི་དོན་དག་ཞིག་ཏུ་བརྩི་བཞིན་ཡོད་ལ་མགྱོག་མྱུར་ཐོབ་ཐང་རེག་པའི་རེ་བ་ཡང་རྒྱབ་ཀྱིན་ཡོད།ཡིན་ན་ཡང་ང་ཚོས་དཔལ་རྒྱལ་བ་ཇོ་ནང་པའི་བསྟན་པ་འདི་ཉིད་ཉམས་པ་སླར་གསོ་དང་མི་ཉམས་གོང་འཕེལ་གཏོང་ཡ་ལ་རེ་བ་གཅིག་པུ་རྒྱབ་བསྡད་ན་འགྲིག་གམ་ཞེ་ན་དེ་ཡང་འགྲིག་གི་མི་འདུགང་ཚོས་ངོས་ནས་ཀྱང་སྒྲུབ་དགོས་པ་མང་པོ་ཞིག་འདུག་སྙམ་ནས་ཚོགས་པ་འདི་ལྟ་བུ་ཞིག་འཛུགས་རྒྱུར་ཐག་བཅད་པ་རེད།སྤྱིར་ལྷན་ཚོགས་འདི་ལྟ་བུ་ཞིག་འཛུགས་རྒྱུར་ལོ་གཉིས་ལྷག་གི་སྔོན་ནས་གླེང་སློང་ཤུགས་ཆེར་བྱུང་བར་མ་ཟད།ཕྱི་ལོ་༢༠༠༨ལོའི་ཇོ་ནང་སྨོན་ལམ་ཆེན་པོའི་སྐབས་སུ་ཇོ་ནང་མ་དགོན་གྱི་རྡོ་རྗེ་སློབ་དཔོན་ཆོས་ཀྱི་སྣང་བ་དང་མཆོག་སྤྲུལ་བཀྲ་ཤིས་རྒྱལ་མཚན་རྣམ་གཉིས་ཀྱི་དབུས་ཕྱོགས་ཁག་ནས་ཕེབས་པའི་ཇོ་ནང་པ་ཡོངས་མཉམ་འཛོམས་ཐོག་མ་འོངས་ཇོ་ནང་པའི་ལས་འཆར་སྐོར་ལ་བཀའ་བསྡུར་བྱས་སྐབས་ལྷན་ཚོགས་འདི་ལྟ་བུ་ཞིག་འཛུགས་རྒྱུར་གླེང་སློང་ཤུགས་ཆེར་བྱུང་ནས་གྲོས་ཆོད་ཀྱང་བཞག་ཡོད་པ་རེད།དེ་བཞིན་དུ་རྡོ་རྗེ་སློབ་དཔོན་མཁན་ཟུར་ཆོས་ཀྱི་སྣང་བ་མཆོག་དང།མཆོག་སྤྲུལ་བཀྲ་ཤིས་རྒྱལ་མཚན།ཨོ་སི་ཊི་ལི་ཡར་གནས་བཞུགས་སྤྲུལ་འཇམ་དཔལ་བློ་གྲོས་སོགས་དབུ་བཞུགས་ཐོག་འཕགས་ཡུལ་ཇོ་ནང་མ་དགོན་དང་བལ་ཡུལ་ཇོ་ནང་དགོན་སོགས་སུ་ཚོགས་འདུ་ཐེངས་མང་པོར་འཚོགས་ཏེ་ལྷན་ཚོགས་འདི་ལྟ་བུ་ཞིག་འཛུགས་རྒྱུར་གྲོས་ཆོད་བཞགཕྱི་ལོ་༢༠༠༩ཟླ་༡༢ནང་གནས་མཆོག་རྡོ་རྗེ་གདན་དུ་ཇོ་ནང་སྨོན་ལམ་ཆེན་མོའི་སྐབས་ཕྱི་ཚེས་༡༨ནས་༢༥བར་ཉིན་བརྒྱད་རིང་འཕགས་ཡུལ་ཇོ་ནང་མ་དགོན་གྱི་རྡོ་རྗེ་སློབ་དཔོན་དང་།མཁན་རིན་པོ་ཆེ་རྣམ་གཉིས་ཀྱི་དབུས་དགེ་ལས་ཡོངས་དང་།བལ་ཡུལ་ཇོ་ནང་དགོན་པའི་དགེ་ལས་ཡོངས།གདན་ས་ཁག་ན་ཡོད་པའི་ཇོ་ནང་པའི་གྲྭ་རྒྱུན་རྣམས་ཀྱི་སྐུ་ཚབ།བོད་དང་ཕྱི་རྒྱལ་ཡུལ་གྲུ་ཁགདེ་བཞིན་དུ་རྡ་ས་སོགས་ས་གནས་ཁག་ནས་ཕེབས་པའི་གནད་ཡོད་སེར་སྐྱ་བཅུ་ཕྲག་བཞི་ལྷག་མཉམ་འཛོམས་ཐོག་དཔལ་རྒྱལ་བ་ཇོ་ནང་པའི་བསྟན་པ་འདི་ཉིད་ཉམས་པ་སླར་གསོ་དང་མི་ཉམས་གོང་འཕེལ་གྱི་སླད་དུ་ལས་དོན་གནང་ཕྱོགས་སྐོར་བཀའ་བསྡུར་བྱས་པ་དང་།དུས་མཚུངས་སུ་ཇོ་ནང་བསྟན་པའི་མངའ་བདག་སྐྱབས་མགོན་ཁལ་ཁ་རྗེ་བཙུན་མཆོག་གི་བཀའ་ཁྲོལ་ལམ་སྟོན་འོགཇོ་ནང་བསྟན་པའི་གསལ་བྱེད་མཆོག་སྤྲུལ་བཀྲ་ཤིས་རྒྱལ་མཚན་གྱི་དབུས་འཛམ་གླིང་ཡུལ་གྲུ་ཁག་ན་བཞུགས་པའི་དཔལ་རྒྱལ་བ་ཇོ་ནང་པའི་གནད་ཡོད་མི་སྣ་ཁག་ལ་བཀའ་འདྲི་དང་ལམ་སྟོན་ཞུས་པ་བརྒྱུད་ནས་ད་གཟོད་དཔལ་རྒྱལ་བ་ཇོ་ནང་པ་སྤྱིའི་ཚབ་མཚོན་པའི་ཚོགས་པ་འཕགས་ཡུལ་ཇོ་ནང་འགྲོ་ཕན་ལྷན་ཚོགས་འདི་ཉིད་འཛུགས་རྒྱུར་ཐག་བཅད་པ་རེད།ད་ཚོགས་པ་འདི་ལྟ་བུ་ཞིག་བཙུགས་ནས་མ་འོངས་པར་དམིགས་ཡུལ་དང་ལས་འཆར་ག་རེ་ཡོད་ཟེར་ན་སྤྱིར་ཚོགས་པའི་དམིགས་ཡུལ་དང་ལས་འཆར་ཁག་རྣམ་པ་ལྷན་རྒྱལ་ལ་ཕུལ་ཟིན་པ་ལྟར་ལགས་ཀྱང་།ད་སྐབས་ཁ་ཚ་དགོས་གཏུགས་གྱི་ལས་འཆར་གཉིས་ཡོད་པ་ནི།དང་པོ་མཉམ་མེད་ཟས་གཙང་སྲས་པོའི་བསྟན་པ་སྤྱི་དང་བྱེ་བྲག་དཔལ་རྒྱལ་བ་ཇོ་ནང་པའི་ཐུན་མོང་མ་ཡིན་པའི་ཆོས་སྐལ་འདི་ཉིད་ཉམས་པ་སླར་གསོ་དང་མི་ཉམས་གོང་འཕེལ་གྱི་ཕྱིར་དུ་གསུང་རྩོམ་དཔེ་རྒྱུན་དཀོན་རིགས་རྣམས་པར་སྐྲུན་བྱས་ཏེ་འགྲེམ་སྤེལ་བྱ་རྒྱུ་དང་།༸གོང་ས་མཆོག་གིས་བཀའ་ཕེབས་པ་ལྟར་ཇོ་ནང་པའི་ལུགས་ཀྱི་དཔལ་དུས་ཀྱི་འཁོར་ལོའི་ཆོས་སྐོར་འདི་དག་རྒྱུད་འཛིན་ཡང་དག་པ་ཞིག་ཡོང་བར་བརྩོན་པ་བྱེད་རྒྱུ་ཧ་ཅང་གི་གལ་ཆེན་པོར་མཐོང་ནས་འདི་ལ་རང་ནུས་ཅི་ཡོད་ཀྱིས་ལས་ཀ་བྱེད་རྒྱུ།གཉིས་པ་ནི་བོད་གངས་རིའི་ལྗོངས་ཀྱི་ཐུན་མོང་མ་ཡིན་པའི་རིག་གཞུང་སྤྱི་དང་བྱེ་བྲག་ཆོལ་གསུམ་བོད་མིའི་སྐད་ཡིག་གཅིག་གྱུར་གྱི་སྐོར་ལ་རང་ནུས་ཅི་ཡོད་ཀྱིས་འབད་པ་བྱེད་རྒྱུ་འདི་གཉིས་ཡིན་ཞུ་རྒྱུ་ཡིན།